Ditsem Nuus - Hofbeslissing dat regstellende aksie moet eindig
Die vakbond Solidariteit het 'n deurbraak-hofbeslissing in sy guns gekry toe die Grondwethof in die uitgerekte SARIPA-saak beslis het dat die lukrake toepassing van regstellende aksie tot ŉ end moet kom. Die hofgeding was die gevolg van ŉ beleid wat die Minister van Justisie en die Meester van die Hooggeregshof ingestel het vir die aanstelling van likwidateurs uitsluitlik op grond van ras.
Volgens die omstrede aanstellingsbeleid moes 40% van alle aanstellings aan swart, bruin, Indiër- en Chinese vroue toegeken word; gevolg deur 30% aan swart, bruin, Indiër- en Chinese mans; 20% aan wit vroue, terwyl slegs 10% van alle aanstellings vir wit mans gereseveer is. As sulks is volgens Solidariteit die beleid in teenstelling met ŉ meer omvattende en genuanseerde benadering wat gegrond is op meriete en opleiding.
In hul kommentaar ná die saak sê Solidariteit: “Met dié saak is ŉ streep in die sand getrek en gesê genoeg is genoeg! Dié rasbehepte benadering in plaas van ŉ meer omvattende en genuanseerde benadering gegrond op meriete en opleiding, is nie goed vir die land en sy burgers nie.” Vir meer besonderhede, kontak Anton van der Bijl van Solidariteit Arbeidsreg by 083 291 6855.
Gelees 670 keer